[image: ]



Национални тийнейджърски награди ''Тийн Тайм'' 2026: БНР търси най-интересните млади таланти

До 1 ноември ученици от V до XII клас могат да покажат какво ги вдъхновява, какво създават и в какво вярват. 
Какво можеш да създадеш, ако никой не ти каже, че „не става“? Каква идея би защитил, ако имаш смелостта да я покажеш? А какво би направил, ако знаеш, че някой наистина ще те чуе? 
Отговорите на тези въпроси търси второто издание на Националните тийнейджърски награди „Тийн Тайм“, организирани от Българското национално радио и тийнейджърското предаване „Тийн Тайм“ на програма „Христо Ботев“ съвместно с „Димитър Еленов фондация“. Инициативата се реализира с подкрепата на Министерството на образованието и науката и Регионален център ЮНЕСКО под мотото: „Твори! Бъди смел!“.
„Тийн Тайм“ не е конкурс само за отличници,	не е необходимо участниците вече да са спечелили десетки награди, или да са доказали, че са най-добрите в своята област. Той е за млади хора, които имат какво да покажат, какво да кажат, какво да създадат или кауза, за която си струва да бъдат чути.
Шест категории – шест начина да покажеш кой си
В наградите могат да участват ученици от V до XII клас, на възраст от 12 до 19 години включително, в една от шестте категории:
• „Тийн Тайм Творец“ – за млади артисти, художници, музиканти и други творчески личности;
• „Тийн Тайм Писател“ – за автори на проза и поезия;
• „Тийн Тайм Наука“ – за ученици с образователни и научни постижения и идеи;
• „Тийн Тайм Инфлуенсър“ – за младежи, които използват социалните медии, за да споделят смислено съдържание и да насърчават положителни посоки за развитие;
• „Тийн Тайм Отговорен“ – за социално ангажирани млади хора, които участват в каузи и променят средата около себе си;
• „Тийн Тайм Пазител“ – за младежи, които познават, съхраняват и популяризират нематериалното културно наследство.
Зад всяка категория стои различна история. Може да е разказ, стихотворение, научен проект, интересен профил в социалните мрежи, доброволческа инициатива или умение, научено от баба и дядо и превърнато в желание да съхраниш традицията.
Целта на инициативата е да даде видимост на позитивните примери сред младите хора и да насърчи повече тийнейджъри да развиват талантите си, да следват интересите си и да участват активно в обществото.
Кандидатурите ще бъдат оценявани от специализирано жури, а победителите ще бъдат обявени на официалната церемония по награждаването на 27 ноември 2026 г. в Голямата зала на НАТФИЗ.
Пълната информация за категориите, условията за участие са публикувани на сайта на БНР  Детското.БНР - ДЕТСКОТО.БНР е детският портал на БНР и фейсбук страницата на Програма „Христо Ботев“. Крайният срок за участие е 1 ноември 2026 г. 

